SET สัปดาห์หน้า Sideway จับตากลุ่มสื่อสาร-โรงพยาบาล
บล.ธนชาต มองแนวโน้มการลงทุนในสัปดาห์หน้า (20 ก.ค.) เชื่อว่าตลาดจะแกว่งไซต์เวย์ พร้อมให้แนวรับ 1,470-1,476 จุด ส่วนแนวต้านให้ไว้ที่ 1,492 จุด
17 ก.ค. 2558

นายอดิศักดิ์ ผู้พิพัฒน์หิรัญกุล นักกลยุทธการลงทุน บล.ธนชาต เปิดเผยถึงตลาดหุ้นไทยวันนี้ (17 ก.ค.) แกว่งแคบ ขณะที่ตลาดหุ้นอื่นในภูมิภาคส่วนใหญ่อยู่ในแดนบวกขานรับเรื่องของกรีซที่คลี่คลายได้ แต่ตลาดบ้านเราวันนี้ดูเป็นรายตัวไป อย่างหุ้นในกลุ่มพลังงาน โดนกดจาก PTT และ PTTEP อันเป็นผลจากราคาน้ำมันที่อ่อนลงไป ส่วนกลุ่มอื่นปรับตัวลงไม่มาก ขณะที่บางตัวสวนตลาดด้วย อย่างกลุ่มสื่อสาร ขณะที่กลุ่มโรงพยาบาลยังไปได้อยู่
ทั้งนี้ ปัจจัยในประเทศอย่างหุ้นในกลุ่มแบงก์ได้โดนกดดันมาก่อนหน้านี้แล้ว ด้วยเศรษฐกิจในประเทศที่ยังไม่ดีทำให้กลุ่มแบงก์ปรับตัวขึ้นไปไม่ค่อยได้ ขณะที่หุ้นในกลุ่มพลังงานอาจเป็นตัวที่มากดดันตลาดต่อจากราคาน้ำมันที่ปรับตัวลง และเงินดอลลาร์สหรัฐฯที่แข็งค่า
แนวโน้มการลงทุนในสัปดาห์หน้า (20 ก.ค.) เชื่อว่าตลาดจะแกว่งไซต์เวย์ พร้อมให้แนวรับ 1,470-1,476 จุด ส่วนแนวต้านให้ไว้ที่ 1,492 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 252.00 บาท เพิ่มขึ้น 5.00 บาท
TASCO ปิดที่ 24.00 บาท ลดลง 0.30 บาท
BR ปิดที่ 11.80 บาท เพิ่มขึ้น 0.10 บาท
PTTEP ปิดที่ 96.25 บาท ลดลง 2.00 บาท
PTT ปิดที่ 334.00 บาท ลดลง 5.00 บาท
 
ที่มา: สำนักข่าวอินโฟเควสท์